Endnu en stor stjerne er føjet til listen over kendisser, der har plantet træ i Kildeparken i Aalborg.

Den tyske schlagerdronning Andrea berg gav fredag aften koncert i Gigantium i Aalborg for 5500 fans, der var valfartet til fra ind- og udland. Inden hun gik på scenen, nåede hun lige at plante et træ, som skal stå i Kildeparken i Aalborg. På grund af et stramt program foregik det lige uden for Gigantium. Men træet bliver på et senere tidspunkt plantet om og sat i Kildeparken i Aalborg. Siden Cliff Richard plantede det første træ i 1987, er listen med internationale stjerner der har gæstet Aalborg Kongres- og Kulturcenter - og ved samme lejlighed plantet et træ, nået op på 82 inklusiv Andrea Berg. Den tyske schlagerdronning har selv valgt musikken, der sammen med træet i Kildeparken skal være et minde om kunstnerens første danske koncert i en mere end 20 år lang karriere som pop- og schlagersanger.